b'\n_START_ARTICLE_\nKatalon\xc5\xa1\xc4\x8dina\n_START_SECTION_\nZgodovina\n_START_PARAGRAPH_\nJezikoslovci domnevajo, da o katalonskem jeziku lahko govorimo \xc5\xbee v 8. stoletju. Tako kot ostali jeziki Iberskega polotoka se je tudi katalon\xc5\xa1\xc4\x8dina raz\xc5\xa1irila proti jugu z rekonkvisto od 12. stoletja naprej. V 13. stoletju so postale meje rabe katalon\xc5\xa1\xc4\x8dine skoraj tak\xc5\xa1ne, kakr\xc5\xa1ne so \xc5\xa1e danes. V 16. stoletju, stoletje potem, ko sta se zdru\xc5\xbeili aragonskokatalonska in kastiljska kraljevska dinastija, je kastiljski jezik po\xc4\x8dasi za\xc4\x8del vdirati v dru\xc5\xbebeno in kulturno \xc5\xbeivljenje katalonsko govore\xc4\x8dega obmo\xc4\x8dja. V 17. stoletju je bila Severna Katalonija priklju\xc4\x8dena k Franciji. Po vojni za nasledstvo leta 1714 je kastilj\xc5\xa1\xc4\x8dina postala edini uradni jezik na vsem katalonsko govore\xc4\x8dem obmo\xc4\x8dju pod kastiljsko upravo. Kljub temu, da je v 19. stoletju \xc4\x8dedalje ve\xc4\x8d ljudi postajalo dvojezi\xc4\x8dnih, se je konec 19. stoletja rodilo gibanje za dodelitev statusa uradnega jezika katalon\xc5\xa1\xc4\x8dini, ki je bilo \xc5\xa1e posebej mo\xc4\x8dno na obmo\xc4\x8dju dana\xc5\xa1nje avtonomne pokrajine Katalonije. V 20. stoletju se je to gibanje \xc5\xa1e okrepilo, toda po nasilni zmagi Francovega fa\xc5\xa1isti\xc4\x8dnega re\xc5\xbeima je katalonski jezik postal v javnem \xc5\xbeivljenju prepovedan. Dodatno je polo\xc5\xbeaj katalon\xc5\xa1\xc4\x8dine poslab\xc5\xa1al \xc5\xa1e mno\xc5\xbei\xc4\x8dni prihod kastiljsko govore\xc4\x8dih priseljencev iz ostalih delov \xc5\xa0panije v Katalonijo._NEWLINE_Od prehoda \xc5\xa0panije v demokracijo med letoma 1975 in 1982 se je katalon\xc5\xa1\xc4\x8dina v Kataloniji uveljavila kot uradni jezik, jezik izobra\xc5\xbeevanja ter jezik mno\xc5\xbei\xc4\x8dnih ob\xc4\x8dil, kar je vplivalo na pove\xc4\x8danje njenega ugleda med govorci. V Kataloniji je u\xc4\x8denje katalon\xc5\xa1\xc4\x8dine obvezno v vseh \xc5\xa1olah in tudi za \xc5\xa1tudij je potrebno razumevanje katalon\xc5\xa1\xc4\x8dine, prisoten pa je tudi medgeneracijski jezikovni premik h katalon\xc5\xa1\xc4\x8dini._NEWLINE_V Andori je bila katalon\xc5\xa1\xc4\x8dina vselej edini uradni jezik._NEWLINE_Negativni jezikovni premik pa do\xc5\xbeivlja katalon\xc5\xa1\xc4\x8dina, podobno kot drugi francoski manj\xc5\xa1inski jeziki, v francoski Severni Kataloniji, kjer je ve\xc4\x8dina maternih govorcev katalon\xc5\xa1\xc4\x8dine starih 60 let ali ve\xc4\x8d. Katalon\xc5\xa1\xc4\x8dine kot tujega jezika se u\xc4\x8di 30\xc2\xa0% u\xc4\x8dencev osnovnih \xc5\xa1ol in 15\xc2\xa0% dijakov srednjih \xc5\xa1ol._NEWLINE_V provinci Alicante je katalon\xc5\xa1\xc4\x8dino izpodrinila \xc5\xa1pan\xc5\xa1\xc4\x8dina (kastilj\xc5\xa1\xc4\x8dina), v sardinskem Algheru pa italijan\xc5\xa1\xc4\x8dina.\n_START_SECTION_\nUradni status\n_START_PARAGRAPH_\nKatalon\xc5\xa1\xc4\x8dina je uradni jezik v Andori. V \xc5\xa1panskih avtonomnih skupnostih Katalonija, Baleari in Valencija je eden od uradnih jezikov (souradni jezik). Na Sardiniji je za\xc5\xa1\xc4\x8diten. V Aragoniji, kjer se tudi govori, nima uradnega statusa, a je leta 1990 le pridobil zakonsko veljavo. Drugod ni uradno priznan.'